Die wêreld in foto’s – 30 Oktober 2018Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. ŉ Vrou stap verby onvoltooide geboue byna ŉ jaar ná die verwoestende aardbewing in Sarpol-e Zahab, Iran. Dié aardbewing van 7,3 het die Kermanshah-provinsie op 12 November 2017 getref en honderde lewens geëis. (Foto: Ahmad Halabisaz, Xinhua) ŉ Seuntjie staan Dinsdag langs ŉ brandende vullishoop aan die buitewyke van Nieu-Delhi, Indië. Dié land staal hom vir die afskop van ’n opkomende Hindoe-fees met massiewe vuurwerkvertonings wat dreig om Nieu-Delhi, wat reeds sukkel met lugbesoedeling, verder met giftige rook en stof te besoedel. (Foto: Altaf Qadri, AP) ŉ Indiërvrou verkleur Dinsdag kleilampe voor die Diwali-fees in Jammu, Indië. Mense koop spesifiek dié lampe om hul huise te versier tydens dié jaarlikse Hindoe-fees van ligte wat op 7 November begin. (Foto: Channi Anand) ŉ Seun staan onder ŉ seil tydens neerslae wat deur Tifoon Yutu in Pasay-stad, suid van Manila in die Filippyne, veroorsaak word. ŉ Sterk tifoon het Dinsdag dié land getref. (Foto: Bullit Marquez, AP) Kinders baljaar in ŉ poel naby die Kolosseum ŉ dag nadat sterk wind en reën Rome getref het. ŉ Atlantiese storm het grootskaalse reën, hael, kragtige winde asook onstuimige seetoestande in Italië veroorsaak. (Foto: Andrew Medichini, AP)